РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/202-23

28. септембар 2023. године

Б е о г р а д

ЗАПИСНИК

18. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 28. СЕПТЕМБРА 2023. ГОДИНЕ

Седница је почела у 11,16 часова.

Седници је председавао мр Дејан Раденковић, председник Одбора.

Поред председавајућег, седници су присуствовали: др Живан Бајић, Зоран Томић, Верољуб Арсић, Тијана Давидовац, мр Нинослав Ерић, Снежана Пауновић, Далибор Јекић, Зоран Сандић, Зоран Зечевић, Живота Старчевић, чланови Одбора.

Седници је присуствовао Милосав Милојевић, заменик др Александре Томић. Седници нису присуствовали чланови Одбора: Драгомир Карић, Павле Грбовић, Ђорђе Станковић, Миодраг Гавриловић и Небојша Зеленовић, нити њихови заменици.

На предлог председника, Одбор је једногласно утврдио следећи

Д н е в н и р е д

1. Образовање Радне групе за утврђивање исправности поднете документације кандидата за избор председника и чланова Републичке комисије за енергетске мреже.

Пре преласка на рад према утврђеном дневном реду, Одбор је једногласно усвојио записнике 16. и 17. седнице Одбора.

Прва тачка дневног реда: **Образовање Радне групе за утврђивање исправности поднете документације кандидата за избор председника и чланова Републичке комисије за енергетске мреже**

Председник Одбора је подсетио да је Народна скупштина 26. јула 2023. године усвојила Закон о изменама и допунама Закона о енергетици („Службени гласник РС“, број 62/23), који почиње да се примењује од 1. новембра 2023. године. Чланом 64в Закона о енергетици, прописано је да je Републичка комисија за енергетске мреже, самосталан и независан орган Републике Србије за контролу оператора преносног система електричне енергије и оператора транспортног система природног гаса. Републичка комисија има председника и четири члана, које бира и разрешава Народна скупштина на предлог одбора Народне скупштине надлежног за енергетику. Председник и чланови Републичке комисије бирају се на период од пет година, а приликом избора потписују изјаву да нису у сукобу интереса у смислу вршења директне или индиректне контроле над оператором који обавља делатност производње и снабдевања електричном енергијом, односно природним гасом.

С обзиром да је била летња пауза у августу, а да је кратак рок за реализацију ове законске обавезе, по уобичајеној процедури упућен је допис председницима поланичких група да до 14. септембра 2023. године предложе кандидате за председника и/или чланове Републичке комисије. Одбору је достављен један предлог кандидата за избор председника и шест предлога кандидата за чланове Републичке комисије. Посланичка група „АЛЕКСАНДАР ВУЧИЋ – ЗАЈЕДНО МОЖЕМО СВЕ“ поднела је предлог кандидата за избор председника и два члана Републичке комисије, Посланичка група „ИВИЦА ДАЧИЋ – Социјалистичка партија Србије (СПС)“ поднела је предлог два кандидата за чланове Републичке комисије, а посланичке групе „Јединствена Србија- Драган Марковић Палма“ и „Народни покрет Србије – Ново лице Србије“ предложиле су по једног кандидата за члана Комисије.

Председник Одбора је предложио, како би се Одбор упознао са поднетом документацијом и са кандидатима, ради утврђивања Предлога листе кандидата, да се у складу са чланом 44. став 6. Пословника, образује Радна група од најмање три члана која ће утврдити исправност поднете документације.

С обзиром да није било пријављених народних посланика за чланове Радне групе, председник Одбора мр Дејан Раденковић је предложио народне посланике Верољуба Арсића, за председника и Тијану Давидовац и Зорана Сандића за чланове Радне групе. Одбор је већином гласова прихватио предлог.

Седница је закључена у 11 часова и 25 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ мр Дејан Раденковић